CELEX: 32010D0073
Language: bg
Date: 2010-01-25 00:00:00
Title: 2010/73/ЕС: Решение на Съвета от 25 януари 2010 година за отмяна на Решение 2009/472/ЕО и за последващи мерки по отношение на процедурата по консултиране с Ислямска република Мавритания съгласно член 96 от Споразумението за партньорство АКТБ—ЕО

10.2.2010   
            
            
               BG
            
            
               Официален вестник на Европейския съюз
            
            
               L 37/50
            
         РЕШЕНИЕ НА СЪВЕТА
   от 25 януари 2010 година
   за отмяна на Решение 2009/472/ЕО и за последващи мерки по отношение на процедурата по консултиране с Ислямска република Мавритания съгласно член 96 от Споразумението за партньорство АКТБ—ЕО
   (2010/73/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз и Договора за функционирането на Европейския съюз,
   като взе предвид Споразумението за партньорство между държавите от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (1) и изменено в Люксембург на 25 юни 2005 г. (2) (наричано по-долу „Споразумението за партньорство АКТБ—ЕО“), и по-специално член 96 от него,
   като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно мерките, които трябва да се предприемат, и процедурите, които трябва да се спазят, за изпълнението на Споразумението за партньорство АКТБ–ЕО (3), и по-специално член 3 от него,
   като взе предвид предложението на Европейската комисия,
   като има предвид, че:
   
               (1)
            
            
               Ислямска република Мавритания изпълни консенсусното решение за излизане от кризата, определено чрез подходящите мерки, приети с Решение 2009/472/ЕО на Съвета от 6 април 2009 г. за приключване на процедурата по консултиране с Ислямска република Мавритания съгласно член 96 от Споразумението за партньорство АКТБ—ЕО (4).
            
         
               (2)
            
            
               Ислямска република Мавритания възстанови конституционния ред.
            
         
               (3)
            
            
               С цел да се допринесе за стабилността на страната и да се предотвратят нови нарушения на съществените елементи, посочени в член 9 от Споразумението за партньорство АКТБ—ЕО, е необходимо е да се насърчи приобщаващ национален диалог, който да включва всички имащи отношение и заинтересовани политически и социални участници, както и да се възстанови сътрудничеството.
            
         
               (4)
            
            
               Следователно Решение 2009/472/ЕО следва да се отмени, а политическият диалог с Ислямска република Мавритания да се възстанови с цел укрепване на демокрацията, предотвратяване на антиконституционните смени на правителството, реформа на институциите и ролята на въоръжените сили, добро политическо и икономическо управление, укрепване на правовата държава и на правата на човека, както и възстановяване на баланса между институциите и властта,
            
         ПРИЕ НАСТОЯЩОТО РЕШЕНИЕ:
   Член 1
   Решение 2009/472/ЕО се отменя.
   Член 2
   Политическият диалог с Ислямска република Мавритания съгласно член 8 от Споразумението за партньорство АКТБ—ЕО се провежда под формата, предвидена в писмото, приложено към настоящото решение.
   Член 3
   Настоящото решение влиза в сила в деня на приемането му.
   То изтича на 25 януари 2012 г. Решението може да бъде преразгледано, ако е необходимо, на основата на мисии за наблюдение от страна на Европейския съюз.
   Член 4
   Настоящото решение се публикува в Официален вестник на Европейския съюз.
   
      Съставено в Брюксел на 25 януари 2010 година.
      
         
            За Съвета
         
         
            Председател
         
         C. ASHTON
      
   
   
      (1)  ОВ L 317, 15.12.2000 г., стр. 3.
   
      (2)  ОВ L 209, 11.8.2005 г., стр. 27.
   
      (3)  ОВ L 317, 15.12.2000 г., стр. 376.
   
      (4)  ОВ L 156, 19.6.2009 г., стр. 26.
   
      ПРИЛОЖЕНИЕ
      Уважаеми господин Президент,
      С голямо задоволство констатирахме възстановяването на конституционния ред в Мавритания вследствие на прилагането на голяма част от мерките, предвидени в Споразумението от Дакар, чиято кулминация e изборът Ви начело на държавата. Във връзка с това имаме удоволствието да потвърдим пълното възобновяване на сътрудничеството между Европейския съюз и Ислямска република Мавритания.
      Отбелязваме, че съгласно разпоредбите на член 4—VII от Споразумението от Дакар различните политически сили, положили подписите си под него, се ангажираха с продължаването и засилването на приобщаващия национален диалог с цел укрепване на националното помирение и на демокрацията. Както бе посочено от членовете на международната контактна група по време на последната им среща от 10 септември 2009 г., желателно е този диалог да се проведе. Окуражаващо е наличието на готовност сред различните участници в бъдещия диалог. Ясно е, че някои от основните проблеми, които бяха сред посочените причини за извършване на държавния преврат от 6 август 2008 г., остават неразрешени. Сред темите за диалог, посочени в Споразумението от Дакар, са укрепването на демокрацията, предотвратяването на антиконституционните промени в правителството, реформата на институциите и ролята на въоръжените сили, доброто политическо и икономическо управление, укрепването на правовата държава и на правата на човека, както и възстановяването на баланса между институциите и властта. Появилите се заплахи за сигурността в Мавритания подчертават необходимостта в този диалог да бъдат застъпени теми от областта на сигурността, сред които връзката между сигурността и развитието.
      Европейският съюз придава голямо значение на всички въпроси, свързани със стабилността на Вашата страна, включително споменатите по-горе. Тъй като тези въпроси са от взаимен интерес и предвид важността на сътрудничеството между Европейския съюз и Мавритания в областта на управлението, предлагаме политическият диалог между Мавритания и Европейския съюз, предвиден в член 8 от Споразумението за партньорство АКТБ—ЕО, да бъде засилен и да стане редовен и структуриран. Редът и условията на този диалог трябва да бъдат определени с общо съгласие между Вашето правителство и ръководителите на дипломатическите мисии на Европейския съюз в Ислямска република Мавритания.
      Една от целите на този диалог ще бъде насърчаването на посочения по-горе приобщаващ национален диалог и внимателното проследяване на резултатите от него. Считаме, че предварителните условия и проблемите, които затрудниха започването на този диалог, биха могли да бъдат разрешени, ако различните мавритански партии ориентират дискусиите към бъдещето и избягват да съсредоточават вниманието си върху исканията и разногласията, свързани с недалечното минало.
      В заключение, Европейският съюз ще подкрепи усилията на Мавритания за преодоляване на социално-икономическите и политическите трудности, които страната среща вследствие на дългия период на политическа криза, свързана с държавния преврат от август 2008 г., на световната икономическа криза и новите терористични заплахи и заплахи пред сигурността.
      С уважение,
      Съставено в Брюксел на 25 януари 2010 година.
      
         
            За Европейската комисия
         
         José Manuel BARROSO
      
      
         
            За Съвета на Европейския съюз
         
         C. ASHTON